Oʻzbekiston Respublikasi Vazirlar Mahkamasi huzuridagi Biznes va tadbirkorlik oliy maktabi faoliyatini samarali tashkil etish chora-tadbirlari toʻgʻrisida
(resolution, 2026-03-10)

Oʻzbekiston Respublikasi Prezidentining “Iqtisodiy islohotlarni amalga oshirishda ilmiy yondashuvlarni kengaytirish va boshqaruv kadrlarini tayyorlash tizimini yanada takomillashtirish chora-tadbirlari toʻgʻrisida” 2023-yil 4-apreldagi PQ-108-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2023-yil 4-apreldagi PQ-108-son qaroriga muvofiq Iqtisodiyot va moliya vazirligi huzuridagi Biznes va tadbirkorlik oliy maktabi negizida Oʻzbekiston Respublikasi Vazirlar Mahkamasi huzuridagi Biznes va tadbirkorlik oliy maktabi (keyingi oʻrinlarda — Oliy maktab) tashkil etilganligi maʼlumot uchun qabul qilinsin. 2. Belgilansinki: Oliy maktab “Biznesni boshqarish (MBA)”, korporativ va loyiha boshqaruvi, shuningdek, biznes va tadbirkorlik sohalari boʻyicha kadrlar tayyorlanadigan tayanch davlat oliy taʼlim muassasasi hisoblanadi; Oliy maktabda taʼlim jarayoni davlat granti va toʻlov-kontrakt asosida kunduzgi, sirtqi, kechki va masofaviy taʼlim shakllari boʻyicha oʻzbek, rus, ingliz tillarida amalga oshiriladi hamda oʻqishni muvaffaqiyatli tamomlagan bitiruvchilarga davlat namunasidagi diplom beriladi; Oliy maktab tinglovchilari — davlat organlari va muassasalari, budjet tashkilotlari, davlat korxonalari, ustav fondida (ustav kapitalida) davlat ulushi 50 foiz va undan ortiq boʻlgan yuridik shaxslar hamda ustav fondida (ustav kapitalida) ushbu tashkilotlarning ulushi 50 foiz va undan ortiq boʻlgan yuridik shaxslar xodimlarining asosiy ish joyidagi lavozimi va oʻrtacha oylik ish haqi (kunduzgi taʼlim shaklida taʼlim olayotganda oʻrtacha ish haqi, biroq mehnatga haq toʻlashning eng kam miqdorining 15 baravaridan oshmagan qismi) oʻqishning butun davri uchun saqlab qolinadi; Oliy maktab Oʻzbekiston Respublikasi Iqtisodiyot va moliya vazirligi huzuridagi Biznes va tadbirkorlik oliy maktabining barcha huquqlari, majburiyatlari hamda tuzilgan shartnomalari boʻyicha huquqiy vorisi hisoblanadi. 3. Oʻzbekiston Respublikasi Vazirlar Mahkamasi huzuridagi Biznes va tadbirkorlik oliy maktabining vasiylik kengashi 1-ilovaga muvofiq tarkibda tuzilsin. 4. Quyidagilar Vasiylik kengashining asosiy vazifalari etib belgilansin: Oliy maktab hamda uning hududiy filiallari faoliyatini umumiy nazorat qilish va muvofiqlashtirish; xoʻjalik va moliyaviy hisobotlarning toʻgʻriligini tekshirish va nazorat qilish uchun Taftish komissiyasini tuzish; xorijiy davlatlarning oliy taʼlim tashkilotlari bilan aloqa oʻrnatish, homiylik xayriyalari va grantlarni jalb etishga koʻmaklashish; moddiy-texnik, oʻquv-metodik bazani takomillashtirish, binolar va hududiy filiallar infratuzilmasini rivojlantirish boʻyicha takliflar ishlab chiqish; Oliy maktabda iqtisodiyotning turli tarmoqlari uchun dolzarb boʻlgan yangi mutaxassisliklar boʻyicha kadrlarni tayyorlash, qayta tayyorlash va ularning malakasini oshirishni tashkil etish boʻyicha takliflar ishlab chiqish. 5. Quyidagilar: Oʻzbekiston Respublikasi Vazirlar Mahkamasi huzuridagi Biznes va tadbirkorlik oliy maktabi toʻgʻrisidagi nizom 2-ilovaga muvofiq; Oʻzbekiston Respublikasi Vazirlar Mahkamasi huzuridagi Biznes va tadbirkorlik oliy maktabi magistraturasiga oʻqishga qabul qilishni tashkil etish tartibi toʻgʻrisidagi nizom 3-ilovaga muvofiq tasdiqlansin. 6. Quyidagilar Oliy maktab faoliyatini moliyalashtirish manbalari etib belgilansin: Davlat budjeti mablagʻlari; toʻlov-kontrakt asosida oʻqitishdan tushadigan mablagʻlar; asosiy faoliyatdan va pulli xizmatlar koʻrsatishdan, shu jumladan, oʻquv kurslari va seminarlarni tashkil etish, adabiyot materiallarini chop etishdan tushadigan tushumlar; xoʻjalik, ilmiy-tadqiqot va innovatsion faoliyatdan, startap loyihalarini amalga oshirishdan olinadigan mablagʻlar; vaqtincha boʻsh turgan mablagʻlarni belgilangan tartibda tijorat banklari depozitlariga joylashtirishdan va moliya bozorining boshqa vositalaridan olinadigan daromadlar; xalqaro tashkilotlarning grantlari va texnik koʻmaklari; jismoniy va yuridik shaxslarning homiylik xayriyalari; qonunchilik hujjatlarida taqiqlanmagan boshqa manbalar. 7. Oliy maktab Iqtisodiyot va moliya vazirligi bilan birgalikda bir oy muddatda Oliy maktabning budjetdan tashqari Rivojlantirish va moddiy ragʻbatlantirish jamgʻarmasi (keyingi oʻrinlarda — Jamgʻarma) mablagʻlarini shakllantirish va sarflash tartibi toʻgʻrisidagi nizomni ishlab chiqsin va tasdiqlasin. Iqtisodiyot va moliya vazirligi Oliy taʼlim, fan va innovatsiyalar vazirligi bilan birgalikda 2026-yil 1-mayga qadar quyidagilarni tasdiqlashni nazarda tutuvchi Hukumat qarori loyihasini Vazirlar Mahkamasiga kiritsin: Oliy maktabning bakalavriatiga oʻqishga qabul qilishni tashkil etish tartibi toʻgʻrisidagi nizom; Oliy maktabning Executive MBA magistratura mutaxassisliklariga oʻqishga qabul qilish tartibi toʻgʻrisidagi nizom. 8. Iqtisodiyot va moliya vazirligi Oliy maktabning moddiy-texnik vositalarining eskirish darajasini inobatga olib, oʻquv va axborot-kutubxona fondi va moddiy-texnik bazasini yangilash xarajatlarini budjet mablagʻlari hamda Jamgʻarma hisobidan belgilangan tartibda moliyalashtirsin. 9. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: a) bir oy muddatda Oliy maktabning hududiy filiallarini aholi va tadbirkorlik subyektlari uchun oʻquv kurslarini tashkil etishda foydalaniladigan davlat mulki boʻlgan bino va xonalarga tekin foydalanish huquqi asosida joylashtirish choralarini koʻrsin; b) doimiy ravishda Oliy maktabning hududiy filiallariga mahallada tadbirkorlikni rivojlantirish, aholi bandligini taʼminlash va kambagʻallikni qisqartirish masalalari boʻyicha tuman (shahar) hokimi yordamchilari uchun malaka oshirish kurslarini, shuningdek, aholi va tadbirkorlar uchun moliyaviy savodxonlik darajasini oshirish hamda tadbirkorlik faoliyati asoslari va koʻnikmalari boʻyicha oʻquv kurslarini tashkil etishda koʻmaklashsin; v) barcha darajadagi hokim oʻrinbosarlarining malakasini oshirish ishlarini tizimli tashkil etish maqsadida: har yili 20-fevralga qadar Oʻzbekiston Respublikasi Prezidenti huzuridagi Boshqaruv samaradorligi agentligi bilan birgalikda tashkil etiladigan qisqa muddatli malaka oshirish oʻquv kurslarida ishtirok etish uchun hokim oʻrinbosarlarining tarkibi tasdiqlangan roʻyxat va reja-jadvallar asosida Oliy maktabga taqdim etilishini taʼminlasin; qisqa muddatli malaka oshirish oʻquv kurslarining oʻquv dasturlari va oʻtkaziladigan mavzuga oid seminarlarni takomillashtirishga qaratilgan takliflarni Oliy maktabga taqdim etib borsin. 10. Davlat aktivlarini boshqarish agentligi Iqtisodiyot va moliya vazirligi bilan birgalikda bir oy muddatda oʻquv jarayonini tashkil etish uchun Oliy maktabga qoʻshimcha bino ajratish toʻgʻrisida Vazirlar Mahkamasiga taklif kiritsin. 11. Oliy taʼlim, fan va innovatsiyalar vazirligi hamda Alisher Navoiy nomidagi Oʻzbekiston Milliy kutubxonasi bir oy muddatda Oliy maktab uchun quyidagilarni bepul taʼminlasin: Oʻzbekiston Respublikasi oliy taʼlim muassasalarining yagona elektron kutubxona platformasiga (unilibrary.uz) ulanish, undagi axborot-taʼlim resurslaridan foydalanish; Oliy maktab va uning hududiy filiallarini Alisher Navoiy nomidagi Oʻzbekiston Milliy kutubxonasining axborot-kutubxona fondlari hamda yetakchi xorijiy litsenziyalangan elektron axborot-kutubxona resurslari fondlariga ulash. 12. Oliy maktab quyidagi joʻnatmalar reyestriga kiritilsin: vazirlik va idoralarning statistika maʼlumotlari; Oʻzbekiston Respublikasi Prezidenti Administratsiyasi huzuridagi Iqtisodiy tadqiqotlar va islohotlar markazi, Vazirlar Mahkamasi huzuridagi Makroiqtisodiyot va mintaqaviy tadqiqotlar instituti hamda Iqtisodiyot va moliya vazirligi huzuridagi Budjet va soliq tadqiqotlari institutining xorijiy matbuot va tahliliy hisobotlari (materiallari) sharhlari; Oʻzbekiston Respublikasi Milliy statistika qoʻmitasi, Markaziy bank, boshqa vazirlik va idoralarning statistika maʼlumotlari byulletenlari. 13. Oʻzbekiston Respublikasi Hukumatining 4-ilovaga muvofiq ayrim qarorlari oʻz kuchini yoʻqotgan deb hisoblansin. 14. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Mazkur Nizom Oʻzbekiston Respublikasi Vazirlar Mahkamasi huzuridagi Biznes va tadbirkorlik oliy maktabining (keyingi oʻrinlarda — Oliy maktab) maqomi, asosiy vazifalari va funksiyalari, shuningdek, faoliyatini tashkil etish tartibini belgilaydi. 2. Oliy maktab oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalari qarorlariga, Oʻzbekiston Respublikasi Prezidenti farmonlari, qarorlari va farmoyishlari hamda Vazirlar Mahkamasining qarorlariga va farmoyishlariga, shuningdek, ushbu Nizomga amal qiladi. 3. Oliy maktab korporativ va loyiha boshqaruvi, shuningdek, biznes va tadbirkorlik sohalari boʻyicha kadrlar tayyorlanadigan tayanch davlat oliy taʼlim muassasasi hisoblanib, Vazirlar Mahkamasi Oliy maktabning muassisi hisoblanadi. Oʻzbekiston Respublikasi Bosh vazirining oʻrinbosari — iqtisodiyot va moliya vaziri Oliy maktabning faoliyatiga umumiy rahbarlik qiladi. 4. Oliy maktab mustaqil balansga, Iqtisodiyot va moliya vazirligi huzuridagi Gʻaznachilik xizmati qoʻmitasida shaxsiy gʻazna hisobvaraqlariga, shuningdek, banklarda milliy va xorijiy valyutada hisobvaraqlariga, Oʻzbekiston Respublikasining Davlat gerbi tasviri tushirilgan va oʻz nomi davlat tilida yozilgan muhrlar, shtamplar, ramzlar va qonunchilik hujjatlariga muvofiq faoliyatini amalga oshirish uchun zarur boʻlgan boshqa rekvizitlarga ega boʻladi. 5. Oliy maktabning rasmiy nomi: a) davlat tilida: toʻliq nomi — Oʻzbekiston Respublikasi Vazirlar Mahkamasi huzuridagi Biznes va tadbirkorlik oliy maktabi; qisqartirilgan nomi — Oliy biznes maktabi; b) rus tilida: toʻliq nomi — Visshaya shkola biznesa i predprinimatelstva pri Kabinete Ministrov Respubliki Uzbekistan; qisqartirilgan nomi — Visshaya shkola biznesa; v) ingliz tilida: toʻliq nomi — Graduate School of Business and Entrepreneurship under the Cabinet of Ministers of the Republic of Uzbekistan; qisqartirilgan nomi — Graduate School of Business. 6. Oliy maktabning joylashgan joyi (pochta manzili): Toshkent shahri, Mirobod tumani, Mirobod koʻchasi, 25-uy, 100060. 7. Oliy maktabda bakalavriat va magistratura bosqichlari tinglovchilari toʻlov-kontrakt va davlat granti hisobidan oʻqitiladi. 8. Quyidagilar Oliy maktabning asosiy vazifalari hisoblanadi: “Biznesni boshqarish (MBA)”, korporativ va loyiha boshqaruvi, shuningdek, biznes va tadbirkorlik sohalari uchun bakalavriat va magistratura bosqichlari boʻyicha kadrlarni tayyorlash, sohadagi kadrlarni qayta tayyorlash va ularning malakasini oshirish; transformatsiya jarayonlari va korporativ boshqaruv, tadbirkorlikni rivojlantirish va “yashil” iqtisodiyot tamoyillarini joriy etish boʻyicha ilmiy-tadqiqotlar, loyihalashtirish, axborot-tahliliy, startap loyihalar boʻyicha tashabbuslarni qoʻllab-quvvatlash hamda ekspert va konsalting xizmatlarini koʻrsatish; raqamli iqtisodiyot, tadbirkorlik ekotizimi va “yashil” iqtisodiyotni rivojlantirishda xalqaro hamkorlikni kengaytirish, shu jumladan, yetakchi xorijiy taʼlim muassasalari va ilmiy markazlar bilan trening, qisqa kurs, seminar, davra suhbatlari hamda anjumanlarni tashkil etish; taʼlim jarayoniga xalqaro taʼlim standartlarini joriy etish, jumladan, nufuzli xorijiy universitetlar va biznes maktablari bilan “ikki diplom” (Double degree) taʼlim modeli boʻyicha hamkorlik qilish; xalqaro taʼlim standartlariga bosqichma-bosqich integratsiya qilish, AACSB (Universitetlarning biznes maktablarini rivojlantirish assotsiatsiyasi), AMVA (MVA assotsiatsiyasi) va biznes taʼlim sifatini baholovchi boshqa xalqaro tashkilotlarda Oliy maktabni akkreditatsiyadan oʻtkazish. 9. Oliy maktab oʻziga yuklangan asosiy vazifalardan kelib chiqib, quyidagi funksiyalarni amalga oshiradi: a) korporativ va loyiha boshqaruvi, shuningdek, biznes va tadbirkorlik sohalari uchun bakalavriat va magistratura bosqichlari boʻyicha kadrlarni tayyorlash, sohadagi kadrlarni qayta tayyorlash va ularning malakasini oshirish sohasida: davlat taʼlim standartlari asosida “Biznesni boshqarish (MVA)”, “Loyiha boshqaruvi (RM)”, “Korporativ boshqaruv” hamda boshqa iqtisodiyot va boshqaruv sohasi magistratura mutaxassisliklari boʻyicha iqtisodiyot tarmoqlarini rivojlantirishning ustuvor vazifalarini hal etishga qodir boʻlgan yuqori malakali boshqaruv kadrlarini tayyorlashni tashkil etish; oʻquv rejalari, dasturlari, oʻqitishning shakllarini davlat organlari, korxonalar, aholi ehtiyojlari va taʼlim xizmatlari bozoridagi mavjud talabga muvofiq belgilangan tartibda ishlab chiqish va tasdiqlash; oʻquv jarayonini taʼlim berishning kredit-modul tizimi va innovatsion oʻqitish usullarini qoʻllagan holda, umumeʼtirof etilgan xalqaro taʼlim standartlari va talablariga muvofiq ishlab chiqilgan hamda tinglovchilarda biznes va boshqaruv faoliyatining tegishli sohalari boʻyicha tizimli tahlil qilish qobiliyati va amaliy koʻnikmalarini rivojlantirishga qaratilgan oʻquv dasturlari asosida tashkil etish; biznes va boshqaruvga oid zamonaviy yutuqlarni, davlat va korporativ boshqaruvdagi oʻzgarishlar tajribasini inobatga olgan holda oʻquv, oʻquv-uslubiy va ilmiy adabiyotlarni tayyorlash; vazirlik va idoralar, mahalliy ijro etuvchi hokimiyat organlari hamda iqtisodiyot tarmoqlari vakillari uchun nufuzli xorijiy oliy taʼlim muassasalarining yetakchi professor-oʻqituvchilarini jalb etgan holda, davlat boshqaruvi, biznes boshqaruvi, korporativ va loyihaviy boshqaruv, zamonaviy menejment boʻyicha qisqa muddatli oʻquv kurslarini tashkil etish; tuman (shahar) hokimlari yordamchilari, shuningdek, mahallalarda tadbirkorlikka qiziquvchi aholi uchun iqtisodiy bilimlar berish, ishbilarmonlik hamda tadbirkorlik koʻnikmalarini shakllantirish maqsadida qisqa muddatli oʻquv kurslarini tashkil etish; Makroiqtisodiyot, Sanoat iqtisodiyoti, Xizmat koʻrsatish tarmoqlari iqtisodiyoti, Moliya, pul muomalasi va kredit, Marketing, Mintaqaviy iqtisodiyot, Menejment, Iqtisodiyotda axborot tizimlari va texnologiyalari, Tadbirkorlik va kichik biznes iqtisodiyoti, Raqamli iqtisodiyot va xalqaro raqamli integratsiya ixtisosliklari boʻyicha ilmiy-pedagog kadrlarni tayyorlash; mutasaddi vazirlik, idora, xoʻjalik birlashmalari va tashkilotlarning rahbar hamda xodimlari, davlat ulushi boʻlgan xoʻjalik subyektlarining davlat ishonchli vakillari hamda boshqaruvchilari, shuningdek, kuzatuv kengashi raisi, uning aʼzolarini va taftish komissiyasi aʼzolarini hamda boshqa iqtisodiy tuzilmalarning xususiylashtirish sohalarida faoliyat yuritayotgan mutaxassislar uchun korporativ boshqaruv boʻyicha maxsus qisqa muddatli oʻquv kurslarini tashkil etish va davlat namunasidagi sertifikat hamda korporativ boshqaruvchi malaka attestatini berish; aholini biznes yuritish va tadbirkorlik koʻnikmalariga oʻqitishni tashkil etish hamda bu sohada malakali trenerlarni tayyorlash; Oliy maktab hududiy filiallari oʻquv-uslubiy, innovatsion va boshqa faoliyatini muvofiqlashtirish va nazorat qilish; b) transformatsiya jarayonlari va korporativ boshqaruv, tadbirkorlikni rivojlantirish va “yashil” iqtisodiyot tamoyillarini joriy etish boʻyicha ilmiy-tadqiqotlar, loyihalashtirish, axborot-tahliliy, startap loyihalar boʻyicha tashabbuslarni qoʻllab-quvvatlash hamda ekspert va konsalting xizmatlarini koʻrsatish sohasida: ilgʻor pedagogik va axborot-kommunikatsiya texnologiyalarini keng qoʻllagan holda, taʼlim jarayoni samaradorligi va sifatini oshirishga qaratilgan boshqaruv kadrlarini tayyorlashning zamonaviy xalqaro taʼlim standartlari va uslublarini, shu jumladan, masofaviy taʼlim texnologiyalarini taʼlim jarayoniga joriy etish; tadbirkorlik tashabbuslari va startap loyihalarni qoʻllab-quvvatlash, xalqaro, davlat hamda xususiy korxonalar, tashkilotlar, birlashmalar bilan hamkorlik qilish, shuningdek, biznes tashabbuslari va startap loyihalarni qoʻllab-quvvatlash uchun tajribali tadbirkorlar hamda xorijiy ekspertlarni jalb etish; biznes yuritish va tadbirkorlik faoliyatini tashkil etish boʻyicha oʻquv-uslubiy materiallarni (shu jumladan, elektron shaklda) tayyorlash orqali xoʻjalik subyektlari va tadbirkorlarga uslubiy yordam koʻrsatish; tashkilotlarda korporativ boshqaruv va menejment tizimlarini baholash, diagnostika qilish hamda tahlil qilish xizmatlarini koʻrsatish; matbaa, noshirlik va hujjatlardan nusxa koʻchirish faoliyatini amalga oshirish; v) raqamli iqtisodiyot, tadbirkorlik ekotizimi va “yashil” iqtisodiyotni rivojlantirishda xalqaro hamkorlikni kengaytirish, shu jumladan, yetakchi xorijiy taʼlim muassasalari va ilmiy markazlar bilan trening, qisqa kurs, seminar, davra suhbatlari hamda anjumanlarni tashkil etish sohasida: davlat organlari va tashkilotlari hamda xoʻjalik yurituvchi subyektlar rahbarlari va mutaxassislarini “yashil” iqtisodiyotga oʻtish masalalari boʻyicha oʻqitish; Oliy maktabda biznes va boshqaruv nazariyasi hamda amaliyotining dolzarb masalalari boʻyicha vazirlik va idoralarning rahbar va masʼul xodimlari tomonidan maʼruza oʻqish (shu jumladan, soatbay haq toʻlash asosida), mashgʻulotlar va mahorat darslarini tashkil etish; tinglovchilar bilimini baholash usullarini takomillashtirish; mahalliy va xorijiy yuridik hamda jismoniy shaxslar ishtirokida ilmiy tadbirlarni tashkil etish; g) taʼlim jarayoniga xalqaro taʼlim standartlarini joriy etish, jumladan, nufuzli xorijiy universitetlar va biznes maktablari bilan “ikki diplom” (Double degree) taʼlim modeli boʻyicha hamkorlik qilish sohasida: xorijiy hamkorlar bilan birgalikda kadrlarni tayyorlash boʻyicha qoʻshma taʼlim dasturlarini (double degree) amalga oshirish, oʻquv jarayoniga xorijiy olimlar va mutaxassislarni faol jalb qilish; xalqaro tashkilotlar (CFA Institute, ACCA, ICA, SES va boshqalar) bilan kadrlarni tayyorlash va ularning malakasini oshirish boʻyicha hamkorlik qilish; d) xalqaro taʼlim standartlariga bosqichma-bosqich integratsiya qilish, AACSB (Universitetlarning biznes maktablarini rivojlantirish assotsiatsiyasi), AMVA (MVA assotsiatsiyasi) va biznes taʼlim sifatini baholovchi boshqa xalqaro tashkilotlarda Oliy maktabni akkreditatsiyadan oʻtkazish sohasida: ijtimoiy-iqtisodiy va boshqa masalalar boʻyicha maʼlumotlar bazalarini yaratish va yuritish, maʼlumotlarni qayta ishlash va Oliy maktab faoliyati yoʻnalishlari boʻyicha tahliliy sharhlar tayyorlash; tadbirkorlik va biznesni boshqarish sohasida ilm-fanning eng yangi yutuqlari va ilgʻor jahon tajribasini muntazam oʻrganish, xoʻjalik yurituvchi subyektlarda zamonaviy boshqaruvning samarali shakllari va usullarini joriy etish, tadbirkorlikni rivojlantirish boʻyicha ilmiy asoslangan uslub va tavsiyalar ishlab chiqish; Oliy maktabni xalqaro tan olingan biznes maktablarining reytinglariga kiritish boʻyicha chora-tadbirlarni amalga oshirish; iqtisod fanlari boʻyicha falsafa doktori (PhD) va fan doktori (DSc) ilmiy darajasini olish uchun dissertatsiyalar himoyasi boʻyicha ixtisoslashtirilgan ilmiy kengashlar faoliyatini tashkil etish; Oliy maktab xalqaro reytingi va raqobatbardoshligini oshirish maqsadida chet el fuqarolari uchun taʼlim olish imkoniyatini kengaytirish. 10. Oliy maktab quyidagi huquqlarga ega: oʻquv rejalari, dasturlari, oʻqitish turlari va shakllarini respublika ijro etuvchi hokimiyat organlari, tashkilotlar, aholi ehtiyojlari va taʼlim xizmatlari bozoridagi talabga muvofiq ishlab chiqish va tasdiqlash; bakalavriat va magistratura bosqichlari boʻyicha taʼlim va boshqa xizmatlar, shu jumladan, toʻlov-shartnoma asosida koʻrsatiladigan xizmatlar narxini belgilash; Oliy maktab bakalavriat va magistratura bosqichlariga xorijiy taʼlim muassasalari bilan hamkorlikda amalga oshiriladigan “ikki diplom” (Double degree) modeli doirasida qabul parametrlarini, toʻlov-shartnoma asosidagi koʻrsatiladigan xizmatlar miqdori va narxlarini hamkor xorijiy oliy taʼlim tashkiloti hamda Vazirlar Mahkamasi bilan kelishgan holda tasdiqlash; Oliy maktab taʼlim dasturlari xususiyatidan kelib chiqib, professor-oʻqituvchilar tarkibini shakllantirish. Shuningdek, vazirliklar, idoralar, korxona va tashkilotlarning tegishli kompetensiyaga ega boʻlgan (ilmiy daraja yoki unvonsiz) mutaxassislarini ham oʻquv jarayoniga jalb etish; Oliy maktab Ilmiy kengashi qaroriga asosan Oliy maktabda va xorijiy hamkor taʼlim muassasalari bilan hamkorlikdagi qoʻshma “ikki diplom” (dual degree) modeli boʻyicha tahsil olayotgan tinglovchilarning uzrli sabablarini (sogʻligi, turmushga chiqqanligi, moliyaviy ahvoli va boshqalar) inobatga olgan holda ularning oʻqishini kunduzgidan sirtqiga, sirtqidan kunduzgi shaklga koʻchirishga hamda qoʻshma diplomdagi tinglovchilar oʻqishining ikkinchi yilini Oliy maktabdagi mutaxassisligi boʻyicha davom ettirishga ruxsat berish; shartnoma asosida jalb qilingan professor-oʻqituvchilar va mutaxassislar mehnatiga soatbay haq toʻlash miqdorini tasdiqlash; Oliy maktab professor-oʻqituvchilari va xodimlarining oʻqitilayotgan fanlardan darslik va oʻquv-uslubiy qoʻllanmalarni hamda ilmiy maqolalarini xalqaro ilmiy jurnallarda nashr etganligi uchun ularning xarajatlarini toʻliq qoplash; chet ellik mutaxassislarni maslahatchi, oʻqituvchi (trener) va ekspert sifatida jalb etish, ularga oylik ish haqini va boshqa toʻlovlarni Oliy maktabning budjetdan tashqari mablagʻlari hisobidan belgilash hamda toʻlash; mulk, intellektual va boshqa mulk, xoʻjalik yoki boshqa faoliyat natijasida olingan mahsulotlar, daromadlar, shuningdek, amaldagi qonunchilik asoslarida olingan boshqa mol-mulkka egalik qilish, ulardan foydalanish va ularni tasarruf etish; bakalavriat taʼlim yoʻnalishi boʻyicha davlat imtihoni yoki bitiruv malakaviy ishi hamda magistrlik dissertatsiyasi yoki loyiha ishini bajarishga ilmiy rahbarlik qilish yoki boshqa turdagi majburiy davlat yakuniy attestatsiyasi jarayonlarida ishtirok etish tartibi, shuningdek, tegishli oʻquv yuklamalari meʼyorlarini belgilash; shartnoma asosida ilmiy-tadqiqot ishlari va boshqa turdagi xizmatlarni koʻrsatish; davlat boshqaruvi organlari va xoʻjalik birlashmalari, tijorat banklari rahbarlari va mutaxassislari, ilmiy-tadqiqot tashkilotlari xodimlarini, oliy taʼlim muassasalari, shu jumladan, xorijiy oliy taʼlim muassasalarining professor-oʻqituvchilarini shartnoma asosida soha ekspertlari sifatida ilmiy-tadqiqot ishlariga jalb etish; qonunchilik hujjatlariga asosan davlat boshqaruvi organlari va xoʻjalik birlashmalari hamda tashkilotlariga axborot va maslahat xizmatlarini koʻrsatish; xalqaro hamkorlikni amalga oshirish, xodimlar va mutaxassislarni xorijiy mamlakatlarga xizmat safarlariga yuborish, chet ellik mutaxassislarni, xalqaro ijtimoiy, moliyaviy va iqtisodiy tashkilotlar, xorijiy kompaniyalar hamda banklar vakillarini taklif qilish va qabul qilish; davlat boshqaruvi organlari va xoʻjalik birlashmalari, Milliy statistika qoʻmitasi, mahalliy ijro etuvchi hokimiyat organlari va boshqa davlat tashkilotlaridan zarur uslubiy, statistika, axborot-tahliliy materiallarni bepul olish; Oliy maktabning moddiy-texnik bazasini mustahkamlash, kapital qurilish va asosiy vositalarni rekonstruksiya qilish, taʼmirlash-tiklash ishlarini amalga oshirish; Iqtisodiyot va moliya vazirligi huzuridagi Gʻaznachilik xizmati qoʻmitasida shaxsiy gʻazna hisobvaraqlarida, shuningdek, banklarda va boshqa moliya tashkilotlarida milliy va xorijiy valyutada hisobvaraqlar ochish va ular boʻyicha tegishli operatsiyalarni amalga oshirish; xodimlarning xorijiy hamkorlar bilan qoʻshma loyihalarda (seminarlar, konferensiyalarda) ishtirok etish, ilmiy-tadqiqot faoliyatini amalga oshirish, taʼlim dasturlari, qayta tayyorlash va malaka oshirish kurslari kontentlarini yaratishda xalqaro hamda xorijiy ilmiy-statistika maʼlumotlari bazalari, ilmiy nashrlar, sunʼiy intellekt va axborot texnologiyalaridan foydalanish; Oliy maktab tomonidan koʻrsatiladigan xizmatlar va bajariladigan ishlar uchun narxlar va tariflarni mustaqil belgilash; xorijiy hamkor taʼlim muassasalari bilan hamkorlikda qoʻshma “ikki diplom” (Double degree) modeli boʻyicha oʻqitish, bitiruvchilarni attestatsiyadan oʻtkazish tartibi, toʻlov qiymatini belgilash; professor-oʻqituvchilarni va boshqa xodimlarni Oliy maktab kafedralariga 1 yildan 5 yilgacha muddatga belgilangan tartibda shartnoma bilan ishga qabul qilish; Oliy maktab Ilmiy kengashi qarori asosida oʻquv kurslari uchun toʻlov miqdorini belgilash; Oliy maktabning yillik xarajatlar smetasini, avtotransport vositalarining masofa bosib oʻtish limitlari va ularga texnik xizmat koʻrsatishga qoʻyiladigan talablarni tasdiqlash; Oliy maktab qonunchilik hujjatlariga muvofiq boshqa huquqlarga ham ega boʻlishi mumkin. 11. Oliy maktab: oʻz vakolatiga kiritilgan vazifalarni bajarmaganligi; taʼlim jarayonida oʻquv rejasiga muvofiq oʻquv dasturlari hajmi toʻliq bajarilmaganligi; taʼlim jarayoni vaqtida tinglovchi hamda xodimlarning hayoti va sogʻligʻi; tinglovchi hamda xodimlarning huquq va erkinliklari buzilganligi uchun javobgar hisoblanadi. 12. Oliy maktabga Oʻzbekiston Respublikasi Vazirlar Mahkamasi tomonidan lavozimga tayinlanadigan va lavozimdan ozod etiladigan direktor rahbarlik qiladi. 13. Direktor: Oliy maktab faoliyatiga umumiy rahbarlik qiladi hamda Oliy maktabga yuklangan vazifalar va funksiyalarning bajarilishini taʼminlaydi; Oliy maktab nomidan barcha davlat organlari va tashkilotlari, mahalliy ijro etuvchi hokimiyat organlari va boshqa tashkilotlarda, shuningdek, chet elda vakillik qiladi; Oliy maktabga yuklangan vazifalar va funksiyalarning bajarilishini taʼminlash maqsadida direktorning birinchi oʻrinbosari, oʻrinbosarlari va xodimlari oʻrtasida vazifalarni taqsimlaydi, ularning vakolatlarini belgilaydi; Oliy maktabning mol-mulki va mablagʻlarini ishonchnomasiz, oʻz vakolatlari doirasida belgilangan tartibda tasarruf etadi; Oliy maktab nomidan shartnomalar tuzish va tovar-moddiy qimmatliklarni sotib olish uchun ishonchnomalar beradi; Oliy maktabning Ilmiy kengashi tarkibini va uning nizomini tasdiqlaydi; Oliy maktab va uning hududiy filiallari faoliyatiga oid ichki hujjatlarni tasdiqlaydi; Oliy maktabning mablagʻlarini ishonchnomasiz, oʻz vakolatlari doirasida belgilangan tartibda tasarruf etadi; Oliy maktabning barcha xodim, professor-oʻqituvchi hamda tinglovchilari tomonidan qatʼiy bajarilishi shart boʻlgan buyruq va koʻrsatmalarni tasdiqlaydi; Oliy maktab va uning hududiy filiallari rahbar hamda xodimlarini ishga qabul qiladi, lavozimlarini oʻzgartiradi va lavozimdan ozod etadi; Oliy maktabning shtat jadvalini, xodimlar va professor-oʻqituvchilarning ish haqi, ustamalar, moddiy ragʻbatlantirish, moddiy yordam miqdorlarini tasdiqlaydi; zarur hollarda, tasdiqlangan shtatdagi xodimlar soni doirasida Oliy maktab va uning hududiy filiallari tuzilmalariga Vazirlar Mahkamasi bilan kelishgan holda oʻzgartirishlar kiritadi; belgilangan tartibda ilmiy-tadqiqot jamoalari hamda ekspert guruhlarini tuzadi; Oliy maktabning tarkibiy boʻlinmalari toʻgʻrisidagi nizomlarni, rahbariyat va xodimlarning lavozim yoʻriqnomalarini tasdiqlaydi; Oliy maktabning Ilmiy kengashiga raislik qiladi; Oliy maktab faoliyati bilan bogʻliq boshqa masalalarni qonunchilik hujjatlariga muvofiq koʻrib chiqadi va qaror qabul qiladi. 14. Direktor oʻrinbosarlari Oliy maktabning oʻquv jarayonini tashkil etish, ilmiy-innovatsion ishlarni tashkil etish, hududiy boʻlinmalar faoliyatini muvofiqlashtirish, xalqaro aloqalarni rivojlantirish, moliya-xoʻjalik, shuningdek, ularga biriktirilgan tarkibiy boʻlinmalar faoliyatiga rahbarlik qiladi. 15. Oliy maktabning vasiylik kengashi (keyingi oʻrinlarda — Vasiylik kengashi) Oliy maktabning oliy boshqaruv organi hisoblanadi. 16. Quyidagilar Vasiylik kengashining asosiy vazifalari hisoblanadi: Oliy maktab hamda uning hududiy filiallari faoliyatini umumiy nazorat qilish va muvofiqlashtirish; xoʻjalik va moliyaviy hisobotlarning toʻgʻriligini tekshirish va nazorat qilish uchun Taftish komissiyasini tuzish; xorijiy davlatlarning oliy taʼlim tashkilotlari bilan aloqa oʻrnatish, homiylik xayriyalari va grantlarni jalb etishga koʻmaklashish; moddiy-texnik, oʻquv-metodik bazani takomillashtirish, binolar va hududiy filiallar infratuzilmasini rivojlantirish boʻyicha takliflar ishlab chiqish; Oliy maktabda iqtisodiyotning turli tarmoqlari uchun dolzarb boʻlgan yangi mutaxassisliklar boʻyicha kadrlarni tayyorlash, qayta tayyorlash va ularning malakasini oshirishni tashkil etish toʻgʻrisida takliflar ishlab chiqish. 17. Vasiylik kengashi qarorlari uning aʼzolarining koʻpchilik ovozi bilan qabul qilinadi va kengash majlislari bayonnomalari bilan rasmiylashtiriladi. Ovozlar teng boʻlgan taqdirda, raisning ovozi hal qiluvchi hisoblanadi. 18. Vasiylik kengashining majlislari yiliga kamida bir marta yoki zarurat boʻlganda, Vasiylik kengashi raisi yoki uning oʻrinbosari qarori bilan, shuningdek, Vasiylar kengashi, Ilmiy kengash va Taftish komissiyasi aʼzolari takliflariga binoan oʻtkaziladi. 19. Oliy maktabning ilmiy kengashi (keyingi oʻrinlarda — Ilmiy kengash) tarkibiga Oliy maktab direktorining birinchi oʻrinbosari va oʻrinbosarlari, ilmiy kotib, boʻlim boshliqlari, kafedra mudirlari, boshqa tarkibiy boʻlinmalar boshliqlari, yetakchi professor-oʻqituvchilar, shuningdek, boshqa taʼlim va ilmiy muassasalarning yetakchi olim hamda mutaxassislari kiritilishi mumkin. 20. Ilmiy kengash tarkibi Oʻzbekiston Respublikasi Vazirlar Mahkamasi bilan kelishilgan holda Oliy maktab direktori tomonidan tasdiqlanadi. 21. Ilmiy kengash: davlat va xalqaro taʼlim standartlaridan foydalangan holda ishlab chiqilgan oʻquv rejalari hamda dasturlarini tasdiqlaydi va ularning bajarilishini taʼminlaydi; Oliy maktabni yanada rivojlantirishning ustuvor masalalari boʻyicha tavsiyalar va koʻrsatmalar beradi; Oliy maktabni rivojlantirishning yillik va istiqbolli rejalarini tasdiqlaydi, kadrlarni (tinglovchilarni) tayyorlash, qayta tayyorlash va ularning malakasini oshirishning oʻquv dasturlarini belgilangan tartibda tasdiqlaydi; oʻquv-pedagogik, ilmiy-tadqiqot faoliyatining sifati va tayyorlanadigan kadrlarning raqobatbardoshliligini taʼminlashga qaratilgan xorijiy ilgʻor tizimlarni boshqaruv va taʼlim jarayoniga joriy etish boʻyicha takliflar ishlab chiqadi; professor-oʻqituvchilarning oʻquv yuklamasi meʼyorini, bir oʻqituvchiga toʻgʻri keladigan tinglovchilarning chegaraviy soni va professor-oʻqituvchilar hamda shartnoma asosida jalb qilingan professor-oʻqituvchilar mehnatiga soatbay haq toʻlash miqdorini belgilaydi; ilmiy-tadqiqot, maʼnaviy-maʼrifiy ishlar rejalari ijrosini, professor-oʻqituvchilar tarkibining malaka oshirish va qayta tayyorlash masalalarini muhokama qiladi hamda tegishli qarorlar qabul qiladi; kafedra mudiri, professor-oʻqituvchilar lavozimlarini egallash boʻyicha belgilangan tartibda tanlovlar eʼlon qiladi va oʻtkazadi; professor, dotsent ilmiy unvonini olishga tavsiya etiladigan xodimlarning hujjatlarini oʻrganib chiqadi va belgilangan tartibda ilmiy unvonga tasdiqlash uchun tavsiya etadi; xorijiy mamlakatlarning oliy taʼlim muassasalari bilan aloqalarni oʻrnatish boʻyicha qarorlar qabul qiladi; kafedralarni ochish, tugatish, oʻzgartirish masalalari boʻyicha rahbariyatga taklif kiritadi; kadrlar tayyorlash boʻyicha buyurtmachilar va marketing xizmati takliflarini hisobga olgan holda, yangi bakalavriat va magistratura bosqichlarini ochish toʻgʻrisida taklif kiritadi; sohaga oid oʻquv adabiyotlarini belgilangan tartibda nashr qilishga tavsiya qiladi; Oliy maktabda amalga oshiriladigan oʻquv, metodik, ilmiy-tadqiqot, axborot-tahlil ishlari, kadrlarni tayyorlash, qayta tayyorlash va ularning malakasini oshirish sifati yuzasidan nazoratni amalga oshiradi; kafedra mudirlarining hisobotlarini eshitadi va tegishli tartibda qarorlar qabul qiladi; Oliy maktabning faxriy professori darajasini berish toʻgʻrisida qaror qabul qiladi. 22. Ilmiy kengash uning majlisida tarkibining kamida uchdan ikki qismi ishtirok etgan taqdirda, vakolatli hisoblanadi. Koʻrib chiqilayotgan masalalar oddiy koʻpchilik ovoz bilan qabul qilinadi. 23. Ilmiy kengash qarori Ilmiy kengash raisi yoki rais oʻrinbosari tomonidan tasdiqlanadi. 24. Oliy maktabning taftish komissiyasi (keyingi oʻrinlarda — Taftish komissiyasi) Vasiylik kengashi tomonidan tuziladi. 25. Taftish komissiyasi amaldagi qonunchilik hujjatlariga muvofiq Oliy maktabda xoʻjalik, moliya-hisob faoliyati hamda moliyaviy hisobotlarning yuritilishini tekshiradi va nazorat qiladi. 26. Taftish komissiyasining raisi va aʼzolari, ularning vakolatlari muddatlari va tekshirishlarni oʻtkazish davriyligi (bir yilda bir marta) Vasiylik kengashining qarori bilan belgilanadi. 27. Taftish komissiyasi: moliyaviy va buxgalteriya hisob-kitoblarning toʻgʻriligini tekshirishni kamida bir yilda bir marta, shuningdek, Vasiylik kengashi raisining qarorlariga binoan tekshiradi; zarurat boʻlganda, Vasiylik kengashining navbatdan tashqari majlisini chaqirishni talab etish huquqiga ega; Oliy maktab hamda Jamgʻarma mablagʻlarining toʻgʻri va maqsadli sarflanishini tahlil qiladi, yillik hisobot va balans boʻyicha Vasiylik kengashiga xulosa tayyorlaydi; kelgusi yilga Oliy maktab hamda Jamgʻarma mablagʻlari tushumi va ularning sarflanishi boʻyicha moliyaviy rejasi toʻgʻriligi va asoslanganligini koʻrib chiqadi. 28. Oliy maktabda taʼlim jarayoni davlat taʼlim standartlariga, zamonaviy xalqaro taʼlim standartlari va talablariga muvofiq ishlab chiqilgan oʻquv rejalari va oʻquv dasturlari asosida, shuningdek, oʻqitishning zamonaviy shakllari va usullaridan, ilgʻor pedagogika, axborot-kommunikatsiya hamda innovatsiya texnologiyalaridan foydalangan holda kredit-modul tizimi shaklida amalga oshiriladi. 29. Bakalavriat va magistratura bosqichlari boʻyicha oʻqitishning maqsadlari va vazifalaridan kelib chiqib, boshqaruv kadrlari tegishli oʻquv dasturlari asosida tayyorlanadi. 30. Oliy maktab tinglovchilarining majburiy davlat yakuniy attestatsiyasi turlari va shakllari Oʻzbekiston Respublikasining taʼlim toʻgʻrisidagi qonunchilik hujjatlari asosida belgilanadi. 31. Oliy maktabni muvaffaqiyatli tamomlagan bitiruvchilarga davlat namunasidagi diplom beriladi. Shuningdek, diplom yoʻqolgan yoki foydalanish uchun yaroqsiz holga kelganda hamda shaxsning ismi (familiyasi, otasining ismi) oʻzgarganda, diplomning dublikati beriladi. 32. Oliy maktab xodimlarining huquq va majburiyatlari, shuningdek, ularning Oliy maktab maʼmuriyati bilan oʻzaro munosabatlari mehnat toʻgʻrisidagi qonunchilik hujjatlari, jamoa shartnomasi, yakka tartibdagi mehnat shartnomalari, Oliy maktabning ichki hujjatlari va ushbu Nizom bilan tartibga solinadi. 33. Oliy maktab xodimlarining mehnatiga haq toʻlash, ularni mukofotlash va moddiy ragʻbatlantirish Davlat budjeti, toʻlov-kontrakt mablagʻlari hamda Jamgʻarma mablagʻlari hisobidan amalga oshiriladi. Oliy maktabning professor-oʻqituvchilari va barcha xodimlari mehnatiga Yagona tarif setkasi boʻyicha mehnatga haq toʻlash tarif koeffitsiyentini ikki baravarga oshirilgan holda haq toʻlanadi. Bunda mehnatga haq toʻlash razryadlari va ish haqini hisoblashning barcha turlari Iqtisodiyot va moliya vazirligi uchun belgilangan tartiblar asosida qoʻllaniladi. Xodimlar va professor-oʻqituvchilar tarkibini (shu jumladan, boshqa tashkilotlardan jalb etilganlarni) magistrlik dissertatsiyalari yoki boshqa turdagi majburiy davlat yakuniy attestatsiyasiga ilmiy rahbarlik boʻyicha qoʻshimcha oʻquv yuklamalari uchun bir oʻquv yilida 400 soatdan oshmagan miqdorda soatbay haq toʻlashga ruxsat etiladi. Qoʻshma taʼlim dasturlarida dars mashgʻulotlarini olib boruvchi professor-oʻqituvchilar tarkibiga va jalb etilgan mutaxassislarga oʻquv yuklamasi uchun amaldagi soatbay haq toʻlash miqdorining toʻrt baravaridan yuqori boʻlmagan miqdorigacha haq toʻlanishi mumkin. 34. Jamgʻarma mablagʻlari hisobidan professor-oʻqituvchilar va barcha xodimlarga quyidagi ragʻbatlantirish toʻlovlari amalga oshiriladi: lavozim maoshining (ragʻbatlantirish koeffitsiyentini inobatga olgan holda) toʻrt baravaridan koʻp boʻlmagan miqdorda oylik ustamalar; davriy hisobot natijalariga koʻra, shu jumladan, alohida topshiriqlarni bajarganlik uchun lavozim maoshining (ragʻbatlantirish koeffitsiyentini inobatga olgan holda) besh baravarigacha boʻlgan ragʻbatlantirish toʻlovlari; kadrlar tayyorlash boʻyicha tuzilgan mehnat shartnomalari asosida xorijiy professor-oʻqituvchilar va yetuk mutaxassislarga ragʻbatlantirish va ish haqi toʻlovlari; umumxalq bayramlari, chorak va yil yakunlari munosabati bilan mehnatga haq toʻlashning eng kam miqdorining oʻn baravari miqdorigacha mukofotlar; Oliy maktab markaziy apparati va hududiy filiallarning xodimlarini ijtimoiy qoʻllab-quvvatlash maqsadida Oliy maktab direktorining buyrugʻiga asosan madaniy — ommaviy tadbirlarga Oliy maktab kasaba uyushmasi hisobraqamiga mablagʻ oʻtkazish orqali yoʻnaltirishi mumkin. Bunda toʻlov-kontrakt mablagʻlari hamda Jamgʻarmaga tushgan barcha mablagʻlar Oliy maktab faoliyatini amalga oshirishini taʼminlash uchun zarur boʻlgan xarajatlar qoplangandan keyin qoldiq mablagʻlarning 50 foizdan koʻp boʻlmagan qismi xodimlarni moddiy ragʻbatlantirishga yoʻnaltiriladi. 35. Jamgʻarma mablagʻlarini shakllantirish va ulardan foydalanish tartibi, shuningdek, Oliy maktabning kafedra mudirlari, professor-oʻqituvchilari va boshqa boʻlimlar xodimlari, texnik va xizmat koʻrsatuvchi xodimlar uchun oylik ustamalar belgilash mezonlari Oliy maktab direktori tomonidan belgilanadi. 36. Oliy maktab professor-oʻqituvchilari va xodimlariga Scopus, Web of Science va boshqa shu kabi yirik nashriyotlar yoki maʼlumotlar bazasi asosida “impakt-faktor”ga ega boʻlgan ilmiy xorijiy jurnallarda chop etilgan ilmiy maqolalari uchun oylik ish haqining (ragʻbatlantirish koeffitsiyentini hisobga olgan holda) uch baravarigacha miqdorda moddiy yordam koʻrsatiladi. Agar ilmiy maqola hammualliflikda chop etilgan boʻlsa, birinchi muallifga oylik ish haqining bir baravarida, ikkinchi muallifga oylik ish haqining 60 foizi va uchinchi muallifga 40 foizi miqdorida Jamgʻarma mablagʻlari hisobidan toʻlab berilishi mumkin. 37. Quyidagilar Oliy maktab faoliyatini moliyalashtirish manbalari hisoblanadi: Davlat budjeti mablagʻlari; toʻlov-kontrakt asosida oʻqitishdan tushadigan mablagʻlar; asosiy faoliyatdan va pulli xizmatlar koʻrsatishdan, shu jumladan, oʻquv kurslari va seminarlarni tashkil etish, adabiyot materiallarini chop etishdan tushadigan tushumlar; xoʻjalik, ilmiy-tadqiqot va innovatsion faoliyatdan, startap loyihalarni amalga oshirishdan olingan mablagʻlar; vaqtincha boʻsh turgan mablagʻlarni belgilangan tartibda tijorat banklari depozitlariga joylashtirishdan va moliya bozorining boshqa vositalaridan olinadigan daromadlar; xalqaro tashkilotlarning grantlari va texnik koʻmaklari; jismoniy va yuridik shaxslarning homiylik xayriyalari; qonunchilik hujjatlarida taqiqlanmagan boshqa manbalar. 38. Asosiy fondlar (bino va inshootlar, asbob-uskunalar, transport vositalari va shu kabilar), aylanma mablagʻlar, shuningdek, moliyaviy resurslar va moliyalashtirishning boshqa manbalari hisobidan sotib olinadigan hamda turli mahalliy va xorijiy korxonalar va tashkilotlardan homiylik tariqasida beriladigan moddiy boyliklar Oliy maktabning mol-mulkini tashkil etadi. Oliy maktab mol-mulkining qiymati uning mustaqil balansida aks ettiriladi. 39. Oliy maktab oʻziga biriktirilgan mol-mulkka egalik qilish, undan foydalanish va uni tasarruf etish huquqini belgilangan tartibda amalga oshiradi. 40. Oliy maktab yetakchi xorijiy taʼlim tashkilotlari va kompaniyalar, xalqaro tashkilotlar va fondlar bilan menejment, biznes va tadbirkorlikni rivojlantirish, korporativ va loyiha boshqaruvi hamda iqtisodiyotning boshqa talab yuqori boʻlgan sohalarida kadrlarni tayyorlash, qayta tayyorlash va ularning malakasini oshirish, oʻquv-metodik ishlar va ilmiy faoliyatni yanada takomillashtirish hamda Oliy maktab professor-oʻqituvchilari, xodim va tinglovchilarining xorijiy amaliyotlarini tashkil qilish boʻyicha xalqaro hamkorlikni amalga oshiradi. 41. Xalqaro hamkorlik, shu jumladan, Oliy maktab xodim va tinglovchilarining chet eldagi stajirovkasi Oʻzbekiston Respublikasining xalqaro shartnomalari, Oliy maktabning shartnomalari va boshqa shartnomalar (kontraktlar) asosida belgilangan tartibda amalga oshiriladi. 42. Oliy maktab qonunchilik hujjatlarida belgilangan tartibda qayta tashkil etiladi va tugatiladi. 43. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Mazkur Nizom Oʻzbekiston Respublikasi Vazirlar Mahkamasi huzuridagi Biznes va tadbirkorlik oliy maktabi (keyingi oʻrinlarda — Oliy maktab) magistraturasiga kunduzgi, sirtqi, kechki va masofaviy taʼlim shakllari boʻyicha oʻqishga qabul qilishni tashkil etish tartibini belgilaydi. Ushbu Nizom Oliy maktabning Executive MBA magistratura mutaxassisliklariga oʻqishga qabul qilish tartibiga tatbiq etilmaydi. Executive MBA magistratura mutaxassisliklariga oʻqishga qabul qilish tartibi Vazirlar Mahkamasi tomonidan alohida belgilanadi. 2. Ushbu Nizomda quyidagi asosiy tushunchalardan foydalaniladi: Oliy maktab magistraturasiga oʻqishga qabul qilish komissiyasi (keyingi oʻrinlarda — Qabul komissiyasi) — Oliy maktab direktorining buyrugʻi bilan magistraturaga oʻqishga qabul qilishni tashkil etish uchun har yili tuziladigan komissiya; nomzod — magistraturaga oʻqishga kirish uchun hujjat topshirgan jismoniy shaxs; Nomzodlar bilan suhbat oʻtkazish boʻyicha maxsus komissiya (keyingi oʻrinlarda — Maxsus komissiya) — Oliy maktab direktorining buyrugʻi bilan nomzodni test sinovlaridan oʻtkazishga tavsiya etish uchun har yili tuziladigan professor-oʻqituvchilar, soha mutaxassislari va boshqa tashkilotlar xodimlaridan iborat guruh. 3. Oliy maktab magistraturasiga davlat organlari va xoʻjalik birlashmalari, nodavlat notijorat tashkilotlar va tadbirkorlik subyektlari tomonidan berilgan tavsiyanomaga asosan nomzodlar iqtisodiyot, moliya, menejment, marketing hamda sohaga oid boshqa yoʻnalishlar doirasida oʻtkazilgan suhbat va test sinovlari natijalari boʻyicha ochiq tanlov asosida oʻqishga qabul qilinadi. Bunda nomzod MVA mutaxassisligiga hujjat topshirish uchun oliy maʼlumotga (bakalavr diplomi mavjud boʻlganda) hamda uch yil mehnat stajiga ega boʻlishi talab etiladi. Oliy maktabning boshqa barcha mutaxassisliklari boʻyicha hujjat topshirgan nomzodlardan mehnat staji talab etilmaydi. 4. Oliy maktab tinglovchilari — davlat organlari va muassasalari, budjet tashkilotlari, davlat korxonalari, ustav fondida (ustav kapitalida) davlat ulushi 50 foiz va undan ortiq boʻlgan yuridik shaxslar hamda ustav fondida (ustav kapitalida) ushbu tashkilotlarning ulushi 50 foiz va undan ortiq boʻlgan yuridik shaxslar xodimlarining asosiy ish joyidagi lavozimi va oʻrtacha oylik ish haqi (kunduzgi taʼlim shaklida taʼlim olayotganda oʻrtacha ish haqi, biroq mehnatga haq toʻlashning eng kam miqdorining 15 baravaridan oshmagan qismi) oʻqishning butun davri uchun saqlab qolinadi. 5. Oliy maktab magistraturasiga oʻqishga yillik qabul parametrlari Oʻzbekiston Respublikasi Vazirlar Mahkamasi (keyingi oʻrinlarda — Vazirlar Mahkamasi) tomonidan tasdiqlanadi. 6. Oliy maktab magistraturasiga hujjatlarni qabul qilish muddatlari qabul boshlanishidan kamida bir oy oldin Oliy maktabning rasmiy veb-saytida eʼlon qilinadi. 7. Hujjatlarni qabul qilish, shuningdek, magistraturaga kirish imtihonlari yiliga ikki marta Qabul komissiyasi tomonidan belgilangan vaqtda (yozgi va qishki qabul davri) amalga oshiriladi. Bunda Oliy maktab magistraturasiga belgilangan parametrlarga asosan toʻlov-kontrakt va davlat granti asosida kunduzgi, sirtqi, kechki va masofaviy taʼlim shakllarida oʻqishga qabul qilinadi. 8. Magistraturaga qabul ikki bosqichda amalga oshiriladi: nomzodlar bilan suhbat; Oʻzbekiston Respublikasi Oliy taʼlim, fan va innovatsiyalar vazirligi huzuridagi Bilim va malakalarni baholash agentligi (keyingi oʻrinlarda — Bilim va malakani baholash agentligi) tomonidan oʻtkaziladigan kirish test sinovlari. 9. Test sinovlari topshiriladigan fanlar roʻyxati magistratura mutaxassisligi xususiyatlaridan kelib chiqqan holda qabul komissiyasi tomonidan belgilanadi. 10. Ingliz tilini V2 va undan yuqori darajada bilishini tasdiqlovchi amaldagi milliy malaka sertifikati yoki CEFR (Common European Framework of Reference) boʻyicha B2, IELTS (International English Language Testing System) boʻyicha 5,0 ball, TOEFL (Test of English as a Foreign Language) boʻyicha 72 balldan kam boʻlmagan darajada ingliz tilini bilishini tasdiqlovchi xalqaro sertifikatlarga ega boʻlgan, shuningdek, oliy taʼlim tashkilotlarini ingliz taʼlim tilida bitirgan nomzodlar ingliz tili boʻyicha imtihon topshirishdan ozod qilinadi. Ularga mazkur fandan belgilangan maksimal ball beriladi. 11. Suhbat savollari va test oʻtkaziladigan fanlar dasturlari Oliy maktabning rasmiy veb-saytida suhbat va test oʻtkazishdan kamida bir oy oldin eʼlon qilinadi. 12. Nomzodlar Oliy maktabning rasmiy veb-sayti orqali qabul komissiyasiga quyidagi hujjatlarni taqdim etadilar: magistratura taʼlim yoʻnalishi va oʻqish shakli koʻrsatilgan holda Oliy maktab direktori nomiga ariza; nomzodning ish joyidagi birinchi rahbari tomonidan imzolangan tavsiyanoma; oliy maʼlumot toʻgʻrisidagi hujjat nusxasi; belgilangan tartibda mehnat daftarchasidan koʻchirma; ingliz tilini bilish darajasini tasdiqlovchi belgilangan namunadagi hujjat yoki sertifikat (agar mavjud boʻlsa). 13. Oliy maktab taʼlim yoʻnalishlariga mos keladigan oliy maʼlumotga ega boʻlgan chet ellik fuqarolar magistraturaga toʻlov-kontrakt asosida oʻqishga qabul qilinadi. 14. Kirish imtihonlarini (suhbat va test sinovlari) muvaffaqiyatli topshirgan nomzodlar Qabul komissiyasiga yuqoridagi hujjatlarning asl nusxalarini yoki ularning belgilangan tartibda tasdiqlangan nusxalarini taqdim etadilar. 15. Nomzodlar bilan suhbat Maxsus komissiya tomonidan oʻtkaziladi. 16. Suhbat oʻtkazish qoidalari va uning natijalarini baholash mezonlari Ilmiy kengash tavsiyasiga asosan Oliy maktab direktorining buyrugʻi bilan tasdiqlanadi. 17. Maxsus komissiya oʻz faoliyatini qonuniylik, kollegiallik, oshkoralik, obyektivlik va xolislik tamoyillari asosida amalga oshiradi. 18. Suhbat nomzoddan quyidagilarni aniqlash maqsadida ogʻzaki oʻtkaziladi: iqtisodiyot, moliya va menejment sohasidagi kasbiy bilim hamda nazariy asoslar darajasi, bilim va amaliy koʻnikmalarni tizimlashtirish qobiliyati; tahlil qilish, ilmiy-tadqiqot ishlarini amalga oshirish qobiliyati, asosiy ilmiy tushunchalar va tadqiqot ishlari usullarini egallaganlik darajasi; oʻzini oʻzi tarbiyalash va malaka oshirish istagi, kasbiy oʻzini oʻzi anglash, jamoada ishlash qobiliyati va yetakchilik fazilatlarining mavjudligi; boshqaruv koʻnikmalarini egallaganlik, mantiqiy, tizimli va tahliliy fikrlash qobiliyatlariga egalik darajasi. 19. Nomzodni test sinovlaridan oʻtkazishga tavsiya etish boʻyicha maxsus komissiya qarori suhbat natijalariga koʻra qabul qilinadi. 20. Suhbat natijalari boʻyicha nomzodlarning shikoyatlari ular eʼlon qilingan kundan eʼtiboran uch ish kuni ichida Apellyatsiya komissiyasiga beriladi. 21. Nomzodlarning shikoyatlarini koʻrib chiqish muddati ular berilgan kundan boshlab uch ish kunidan oshmasligi kerak. 22. Suhbatdan muvaffaqiyatli oʻtgan va magistraturaga oʻqishga kirish uchun test sinovlarida qatnashishga ruxsat etilgan nomzodlar roʻyxati Oliy maktabning rasmiy veb-saytida eʼlon qilinadi. 23. Test savollarini tasdiqlash va test sinovlarini oʻtkazish Oliy maktab bilan kelishilgan holda, Bilim va malakalarni baholash agentligi tomonidan amalga oshiriladi. 24. Test sinovlari natijalari boʻyicha toʻplangan maksimal ballning kamida 25 foizini toʻplagan nomzodlar Oliy maktab tinglovchisi sifatida qabul komissiyasi tavsiyasiga asosan qabul qilinadi. 25. Nomzodlarga kirish suhbati va test sinovlarini qayta topshirishga ruxsat etilmaydi. 26. Magistraturaga kirish imtihonini muvaffaqiyatli topshirgan nomzodlar roʻyxati Oliy maktabning rasmiy veb-saytida eʼlon qilinadi. 27. Nomzod bilan oʻqishga kirish boʻyicha shartnoma uning magistraturaga toʻlov-kontrakt asosida oʻqishga qabul qilinganligi toʻgʻrisidagi komissiya qarori asosida tuziladi. 28. Shartnoma shartlari, taraflarning huquq va majburiyatlari, toʻlovlarni amalga oshirish tartibi qonunchilik hujjatlariga muvofiq belgilanadi va Oliy maktabning rasmiy veb-saytida eʼlon qilinadi. 29. Komissiya qaroriga muvofiq va tuzilgan shartnoma asosida Oliy maktab direktorining buyrugʻi bilan magistraturaga oʻqishga qabul qilinadi. 30. Agar oʻqishga kiruvchi nomzod shartnomada koʻrsatilgan muddatda toʻlovni amalga oshirmasa, uning oʻrniga toʻplangan ballar soniga koʻra keyingi talabgor qabul qilinadi. 31. Magistratura tinglovchisi Oliy maktabning ichki tartib qoidalarini buzganligi yoki akademik qarzdorligi sababli oʻqishdan chetlashtirilgan taqdirda, toʻlangan toʻlov-kontrakt summasi qaytarilmaydi. 32. Nomzodlarning test sinovlari natijalari boʻyicha shikoyatlari natijalar eʼlon qilingan kundan boshlab uch ish kuni ichida Bilim va malakalarni baholash agentligiga taqdim etiladi. 33. Apellyatsiya komissiyasi shikoyatni shikoyat berilgan kundan boshlab uch ish kuni ichida koʻrib chiqadi va qaror qabul qilingan kuni nomzodni shikoyat qanoatlantirilgan yoki rad etilganligini koʻrsatgan holda yozma ravishda xabar qiladi. 34. Apellyatsiya komissiyasining tarkibi va ish tartibi Oliy maktab direktorining buyrugʻi bilan tasdiqlanadi. 35. Apellyatsiya komissiyasining tarkibi tanlov komissiyasi ishida ishtirok etmagan shaxslardan tuziladi. 36. Test natijalarini asoslash uchun zarur hollarda, Bilim va malakalarni baholash agentligining masʼul xodimi yoki eksperti jalb qilinishi mumkin. 37. Nomzod murojaatni koʻrib chiqishda shaxsan ishtirok etish huquqiga ega. 38. Oliy maktabning magistraturasiga kirish imtihonlarini tashkil etish va oʻtkazish bilan bogʻliq xarajatlar Oliy maktabga oʻqishga kiruvchi nomzodlar mablagʻlari hisobidan bazaviy hisoblash miqdorining 50 foizi miqdorida toʻlanadi. 39. Ushbu Nizomni qoʻllashdan kelib chiqadigan nizolar qonunchilik hujjatlarida belgilangan tartibda hal etiladi. 40. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Vazirlar Mahkamasining “Biznes va tadbirkorlik oliy maktabi faoliyatini tashkil etish chora-tadbirlari toʻgʻrisida” 2020-yil 30-iyuldagi 460-son qarori. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2022-yil 4-apreldagi 153-son qaroriga ilovaning 870-bandi. 4. Vazirlar Mahkamasining “Korporativ boshqaruvchi malaka attestatini berish boʻyicha davlat xizmatlari koʻrsatishning maʼmuriy reglamentini tasdiqlash toʻgʻrisida” 2022-yil 29-noyabrdagi 679-son qarorining 6-bandi va unga 2-ilova. 5. Vazirlar Mahkamasining “Qonunchilik hujjatlarida korrupsiyaviy omillarni bartaraf etish hamda normativ-huquqiy hujjatlarni korrupsiyaga qarshi ekspertizadan oʻtkazish chora-tadbirlari toʻgʻrisida” 2024-yil 11-sentabrdagi 562-son qaroriga 5-ilovaning 37-bandi.